Pootjie jy dalk jou loopbaan? - Solidariteit Wêreld LoopbaanSolidariteit Wêreld Loopbaan
Tuis › Artikels › Pootjie jy dalk jou loopbaan?
Daar is algemene foute wat jy in die werkplek kan maak en sonder dat jy dit besef, is jy besig om jou loopbaan te vernietig.
Dit kos baie tyd en moeite om van jou loopbaan 'n sukses te maak en jy kan dit ongelukkig binne 'n oomblik als tot niet laat gaan. Daar is talle algemene foute wat mens in die werkplek kan maak wat jou loopbaan kan pootjie.
Oneerlikheid behels nie altyd diefstal of bedrog nie maar 'n klein wit leuentjie kan jou uiteindelik jou werk en reputasie kos. Jy dink dalk dit is nie so erg om 'n verskoning uit te dink om nie 'n vergadering by te woon nie maar indien jy uitgevang word, kan dit jou loopbaan oneindige skade berokken. Werkverhoudinge word op vertoue gebou en wanneer daar 'n vertrouensbreuk plaasvind, kan dit onmoontlik wees om dit weer te herstel.
'n Goeie verhouding met jou medewerkers en bestuurders is van kardinale belang vir jou loopbaan. Jy moet probeer om altyd goeie verhoudings met jou kollegas te handhaaf. Wees egter ook versigtig dat die verhoudings nie te persoonlik van aard raak nie aangesien dit ook 'n negatiewe uitwerking op jou loopbaan kan hê.
Moenie verskonings vir als uitdink of ander mense blameer nie. As jy altyd verskonings uitdink oor hoekom jou werk nie gedoen is nie of wanneer jy iets nie betyds inhandig nie, gaan dit 'n invloed hê op jou geloofwaardigheid en jou kollegas en bestuurders gaan voel dat hulle jou nie kan vertrou nie. Om ander mense vir jou foute te blameer, sal ook net veroorsaak dat jy onprofessioneel lyk en nie verantwoordelikheid kan aanvaar nie.
'n Werkplek is 'n professionele omgewing en nie die plek om jou persoonlike probleme te bespreek met almal wat wil luister nie. Dit is belangrik om altyd professioneel op te tree en te wys dat jy in staat is om jou werk te doen ondanks persoonlike uitdagings.
Moet nie betrokke raak wanneer van jou kollegas dalk oor 'n ander kollega skinder nie en onthou om altyd goeie maniere te toon wanneer jy by die werk is. Jou optrede, reaksie op sekere gebeure, jou kleredrag en jou sosialemediaprofiele kan als ook daartoe bydra dat jy jou loopbaan kelder. Hanteer jou kollegas met respek en doen jou bes om nie brûe te verbrand nie.
Dit is belangrik om altyd die bogenoemde in gedagte te hou aangesien selfs net een oomblik van swakheid daartoe kan lei dat jy jou loopbaan kelder.